Brunkola cipselo

La Brunkola cipselo aŭ Rufkola apodo, Streptoprocne rutila, estas nemigranta birdo el la familio de apusedoj, kiu enhavas apusojn, apusetojn, cipselojn, ktp. Tiu ĉi loĝas el Meksiko kaj Trinidado sude al Peruo kaj Bolivio. Ĝi estas unu el la specioj de la genro Streptoprocne.

Tiu ĉi cipselo estas mezgranda specio, 12.7-13.5 cm longa, kun longeca vosto, kaj 20 g peza. La masklo estas nigreca kun elstara ruĝbruna kolumo, kio nomigas la specion. Ĉe inoj kaj nematuruloj la ruĝbruna kolumo estas nekompleta aŭ ne estas. Junuloj diferenciĝas el inoj ankaŭ pro ruĝecaj bordoj de kronoplumoj. La Brunkola cipselo havas babilecan alvokon ĉit-ĉit-ĉit.

La Brunkola cipselo manĝas dumfluge flugantajn insektojn, ĉefe flugantajn formikojn, ofte je pli granda alto ol aliaj apusoj. Kvankam reproduktado okazas je ĉiu nivelo kie estas taŭgaj lokoj, tiu specio kutime manĝas super montetaj arbaroj aŭ pli malfermaj arbaroj je 500 m aŭ plie.

La Brunkola cipselo konstruas neston de koto kaj plantomaterialo (kungluita per salivo) en vertikala surfaco en marĉombra loko ĉeakva, kiel en kavo, sub ponto aŭ simile. La nesto havas formon de platigita konuso, kaj la du blankaj ovoj estos kovataj de ambaŭ seksoj dum 23 tagoj, kun pliaj 40 tagoj antaŭ elnestiĝo. La idoj estas manĝigataj el buloj faritaj el la kolektita predo. Kutime okazas dua ovodemetado.

Referencoj
  Ne minacata

 Chantler, Phil & Driessens, Gerald (2000): Swifts : a guide to the swifts and treeswifts of the world. Pica Press, Mountfield, East Sussex. ISBN 1-873403-83-6

 ffrench, Richard; O'Neill, John Patton & Eckelberry, Don R. (1991): A guide to the birds of Trinidad and Tobago (2nd edition). Comstock Publishing, Ithaca, N.Y.. ISBN 0-8014-9792-2
 Hilty, Steven L. (2003): Birds of Venezuela. Christopher Helm, London. ISBN 0-7136-6418-5

Kategorio:Apusedoj
Kategorio:Birdoj de Ameriko